b'\n_START_ARTICLE_\n\xc5\xa0tetje \xc5\xbeivine\n_START_PARAGRAPH_\n\xc5\xa0tetje \xc5\xbeivine v Starem   Egiptu je bilo eno od dveh glavnih osnov za odmerjanje davkov. Druga je bila vi\xc5\xa1ina letnih poplav Nila. \xc5\xa0tetje je bilo zelo pomemben gospodarski dogodek. Potekalo je pod nadzorom visokih dr\xc5\xbeavnih uradnikov in bilo povezano s \xc5\xa1tevilnimi kultnimi dogodki. Slu\xc5\xbeilo je tudi za datiranje drugih dogodkov, ker se je leto, v katerem je potekalo, imenovalo \xc2\xbbleto X-tega \xc5\xa1tetja \xc5\xbeivine med vladanjem faraona Y\xc2\xab. Pogostost \xc5\xa1tetja se je skozi zgodovino Starega Egipta spreminjala. V Starem kraljestvu je bilo obi\xc4\x8dajno vsako drugo leto, kasneje pa je postalo bolj pogosto.\n_START_SECTION_\nPostopek in namen\n_START_PARAGRAPH_\n\xc5\xa0tetje je potekalo tako, da so se vse doma\xc4\x8de \xc5\xbeivali (krave, voli, ovce, pra\xc5\xa1i\xc4\x8di, koze in osli) zbrali na enem mestu in pre\xc5\xa1teli. Po \xc5\xa1tetju so uradniki izra\xc4\x8dunali odstotek \xc5\xbeivali, ki jih je kot davek vzela dr\xc5\xbeava. \xc5\xa0tetje je potekalo v vseh nomih Egipta. Goljufi so bili ostro kaznovani. Od Druge dinastije dalje je bilo \xc5\xa1tetje povezano s Horovimi nasledniki (egip\xc4\x8dansko  \xc5\xa0emsu Hor), praznovanjem, ki je potekalo vsako drugo leto. V \xc5\xa0emsu Hor je spadalo tudi  potovanje faraona in njegovega dvora po celem Egiptu, ki je dr\xc5\xbeavnim uradnikom olaj\xc5\xa1alo ocenjevanje in pobiranje davkov.\n_START_SECTION_\nPomembnost\n_START_PARAGRAPH_\n\xc5\xa0tetje \xc5\xbeivine je zelo pomembno za egiptologe in zgodovinarje, ker so \xc5\xa1tevilni dogodki  datirani z x-tim \xc5\xa1tetjem \xc5\xbeivine, kateremu sledi ime vladajo\xc4\x8dega faraona. Ob predpostavki, da so \xc5\xa1tetja potekala vsako drugo leto, zapisi omogo\xc4\x8dajo ra\xc4\x8dunanje minimalnega trajanja vladavine posameznega faraona.  V preteklosti so se \xc5\xa1tetja \xc5\xbeivine imela za zanesljiv na\xc4\x8din ra\xc4\x8dunanja, v zadnjem \xc4\x8dasu pa so postala zelo vpra\xc5\xa1ljiva. Po podatkih na Kamnu iz Palerma, plo\xc5\xa1\xc4\x8di iz bazalta, na kateri so napisani letni dogodki s kultno in versko vsebino od Narmerja (Prva dinastija) do Neferirkare Kakaija (tretji faraon Pete dinastije), so se \xc5\xa1tetja \xc5\xbeivine do poznega Starega kraljestva opravljala vsako drugo leto. V zadnjih letih so se opravljala bolj pogosto in nazadnje vsako leto. Prvi faraon, ki je \xc5\xa1tetje \xc5\xbeivine zanesljivo opravljal vsako leto, je bil Pepi I. iz \xc5\xa0este dinastije. To seveda ne potrjuje trditve, da so pred njim \xc5\xa1tetja potekala vsako drugo leto._NEWLINE_Primer spornega datiranja z leti \xc5\xa1tetja \xc5\xbeivine je primer faraona Keopsa (\xc4\x8cetrta dinastija). Na grafitu delavcev v eni od komor Keopsove piramide je omenjeno najvi\xc5\xa1je znano (17.) \xc5\xa1tetje \xc5\xbeivine med njegovo vladavino, kar bi pomenilo, da je vladal najmanj 34 let. Ve\xc4\x8d egiptologov podatek zavra\xc4\x8da, ker mu Torinski seznam kraljev pripisuje samo 23 let vladanja. Gr\xc5\xa1ki zgodovinar Herodot mu pripisuje celo 50 let, kar je seveda pretirano veliko. Nekateri sodobni egiptologi, med njimi Thomas Schneider, \xc5\xa1e vedno trdijo, da je vladal malo ve\xc4\x8d kot 34 let, ker avtor Torinskega seznama kraljev ni upo\xc5\xa1teval, da so \xc5\xa1tetja potekala vsako drugo leto.'